# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Bwyd a Bwyd Anifeiliaid (Cyfyngiadau Chernobyl a Fukushima) (Diwygio) (Ymadael â'r UE) 2019** |
| **DYDDIAD** | **5 Chwefror 2019** |
| **GAN** | **Rebecca Evans AC, Y Gweinidog Cyllid a’r Trefnydd** |

**Rheoliadau Bwyd a Bwyd Anifeiliaid (Cyfyngiadau Chernobyl a Fukushima) (Diwygio) (Ymadael â'r UE) 2019**

**Cyfraith yr UE a ddargedwir sy'n cael ei diwygio**

* Rheoliad (CE) Rhif 1635/2006 sy'n pennu rheolau manwl ar gyfer cymhwyso Rheoliad y Cyngor (CEE) Rhif 737/90 ar yr amodau sy'n llywodraethu mewnforio cynhyrchion amaethyddol sy'n deillio o drydydd gwledydd yn dilyn y ddamwain yn orsaf bŵer niwclear Chernobyl;
* Rheoliad (CE) Rhif 733/2008 ar yr amodau sy'n llywodraethu mewnforio cynhyrchion amaethyddol sy'n deillio o drydydd gwledydd yn dilyn y ddamwain yn orsaf bŵer niwclear Chernobyl;
* Rheoliad (UE) 2016/6 sy'n gosod amodau arbennig sy'n llywodraethu mewnforio bwyd a bwyd anifeiliaid sy'n deillio o Japan neu a anfonir oddi yno yn dilyn y ddamwain yn orsaf bŵer niwclear Fukushima ac yn diddymu Rheoliad Gweithredu (UE) Rhif 322/2014.

**Unrhyw effaith y gall yr OS ei chael ar gymhwysedd deddfwriaethol y Cynulliad a/neu gymhwysedd gweithredol Gweinidogion Cymru**

Bydd yr OS hwn yn cryfhau pwerau gweithredol Gweinidogion Cymru. Bydd yn trosglwyddo pwerau deddfwriaethol presennol y Comisiwn Ewropeaidd o dan Reoliad 733/2008 i Weinidogion Cymru mewn perthynas â Chymru. Bydd hyn yn galluogi Gweinidogion Cymru i wneud rheoliadau, yn ddarostyngedig i ddirymiad drwy benderfyniad y Cynulliad Cenedlaethol, i ddelio ag achosion o ddiffyg cydymffurfio â'r lefelau uchaf o halogiad ymbelydrol a ganiateir, i newid y rhestr o gynhyrchion sydd angen mesurau rheoli ac i eithrio rhai cynhyrchion neu fusnesau rhag y lefelau uchaf a ganiateir. Ni fydd yr OS yn cael unrhyw effaith ar gymhwysedd deddfwriaethol y Cynulliad.

**Diben y diwygiadau**

Diben y diwygiadau yw cywiro diffygion sy'n deillio o'r DU yn ymadael â'r Undeb Ewropeaidd yn neddfwriaeth yr UE a ddargedwir sy'n gosod yr amodau arbennig ar gyfer mewnforio bwyd a bwyd anifeiliaid yr effeithiwyd arnynt gan ddamweiniau niwclear yn Chernobyl, Wcráin a Fukushima, Japan.

Mae deddfwriaeth yr UE a ddargedwir yn gwahardd mewnforio bwyd a bwyd anifeiliaid o wledydd yr effeithiwyd arnynt gan y damweiniau hynny sy'n uwch na'r lefelau uchaf o halogiad ymbelydrol a ganiateir. Mae'r ddeddfwriaeth a ddargedwir hefyd yn gosod amodau arbennig ar rai cynhyrchion bwyd a bwyd anifeiliaid a restrir, gan gynnwys profion cyn-allforio a datganiadau sy'n gorfod mynd gyda'r llwyth.

Bydd y Rheoliadau'n gwneud cywiriadau technegol megis cael gwared ar gyfeiriadau at sefydliadau'r UE ac Aelod-wladwriaethau eraill a bydd yn diffinio 'trydydd gwledydd' fel unrhyw wlad y tu allan i'r DU.

Y prif gywiriadau sylweddol a gynigir gan y Rheoliadau hyn yw trosglwyddo swyddogaethau'r Comisiwn, gan gynnwys swyddogaethau gwneud rheoleiddio, o dan gyfraith yr UE sy'n uniongyrchol berthnasol i Weinidogion Cymru mewn perthynas â Chymru. Yn benodol, bydd Rheoliad 733/2008 yn rhoi pwerau i Weinidogion Cymru ddelio â diffyg cydymffurfiaeth dro ar ôl tro gyda'r lefelau uchaf o halogiad ymbelydrol a ganiateir, i wneud diwygiadau i Atodiad 1 er mwyn newid y rhestr o gynhyrchion y mae angen mesurau rheoli arnynt a'u heithrio rhai cynhyrchion neu fusnesau o'r lefelau uchaf a ganiateir.

Bydd deddfwriaeth yr UE a ddargedwir mewn perthynas â bwyd a bwyd anifeiliaid o wledydd yr effeithir arnynt gan ddamweiniau niwclear Chernobyl a Fukushima yn dod i ben ar 31 Mawrth 2020 mewn perthynas â Chymru, oni bai bod unrhyw ddeddfwriaeth bellach yn cael ei phasio yn dilyn adolygiad gan Weinidogion Cymru sy'n penderfynu y dylid cadw'r rheolaethau hyn.

Gellir gweld yr OS a'r Memorandwm Esboniadol, sy'n nodi effaith bob diwygiad yma: <https://beta.parliament.uk/work-packages/Qziplxyl>

**Pam rhoddwyd caniatâd**

Nid oes unrhyw wahaniaeth rhwng Llywodraeth Cymru/ASB Cymru a Llywodraeth y DU (ASB y DU) o ran y polisi ar gyfer y cywiriadau. Felly, byddai creu OSau ar wahân yng Nghymru ac yn Lloegr yn arwain at ddyblygu, a chymhlethu'r llyfr statud heb fod angen. Bydd cydsynio i OS ar gyfer y DU i gyd yn sicrhau bod un fframwaith deddfwriaethol ar draws y DU sy'n hyrwyddo eglurder a hygyrchedd yn ystod y cyfnod hwn o newid. Dan yr amgylchiadau eithriadol hyn, mae ASB Cymru/Llywodraeth Cymru o'r farn ei bod yn briodol fod Llywodraeth y DU yn deddfu ar ein rhan yn yr achos hwn.